Kansk

**Kansk** () om Venäman lidn da lidnümbrik Krasnojarskan randan suvipäivnouzmas. Se om randan nellänz' lidn eläjiden lugun mödhe, om Kanskan rajonan administrativižeks keskuseks mugažo vspäi 1934, ei mülü rajonha.

## Istorii
Eländpunktan aluz om pandud nügüdläižhe sijha vl 1636 kuti *Kanan lidnuz* () kaičemha ümbrištod kalaidajiden heimoiden londoišpäi, nimitihe Kan-jogen mödhe. 1740-nzil vozil Sibirin trakt läbiti eländpunktad. Kansk sai lidnan statusad vl 1782. 19. voz'sadal lidn oli kuldan samižen da nahkoiden ümbriradmižen keskuseks.

Kanskan ižandusen päsarakod oma mecan ümbriradmine, energetine (Kanskan LEK sijaližel bural hilel), tömašinsauvomine (bumagantegijad mašinad), sauvondkonstrukcijoiden pästand, mugažo plastikpakuitesen tegim radab.

## Geografijan andmused

Lidn sijadase ümbärdajan rajonan suvipäivnouzmas, Kan-jogen keskjoksmusen muugotil randoil ( 629 km pitte, Jenisein oiged ližajogi), 200 m ü.m.t. keskmäižel korktusel.

Matkad Krasnojarskhasai om 175 km päivlaskmha orhal vai 230 km «Sibir'»-avtotedme. Lähembaine lidn om Borodino kuz'kümnes kilometras suvipäivlaskmha orhal vai 70 km sil-žo avtotel.

Klimat om terav kontinentaline. Voden keskmäine lämuz om +0,3 C°, kezakun-elokun +15,5..+18,9 C°, tal'vkun-uhokun −17,7..−20,2 C°. Ekstremumad oma −49,6 C° (viluku) i +39,2 C° (heinku). Kezaaigan minimum om −3,5 C° (kezaku, eloku), tal'vaigan maksimum om +10 C° (uhoku). Ei voi panda halad heinkus vaiše (minimum +0,1 C°). Paneb sadegid 398 mm vodes, enamba kezakus-elokus (48..65 mm kus), vähemba tal'vkus-uhokus (11..22 mm kus) i sulakus (21 mm).

## Tobmuz
Kansk om lidnümbrikon üks'jäižeks eländpunktaks. Lidnümbrikon pind om 100,66 km², lidnan — 96,3 km².

Lidnümbrikon pämez' om sen Administracijan pämez'. Edeližed lidnan Administracijan pämehed oma Andrei Beresnev (viluku 2019 — semendku 2024), Nadežda Kačan (keväz'ku 2012 — kül'mku 2018). Kaik rahvaz valičeb lidnümbrikon Deputatoiden nevondkundan ezitajid videks vodeks. Nevondkundan ezimez' om Vladimir Poläkov vn 2020 redukuspäi. Edeližed nevondkundan ezimehed oma Anatolii Burundukov (uhoku 2019 — reduku 2020), Andrei Beresnev (2009 — viluku 2019).

## Eläjad
Vn 2010 Venäman rahvahanlugemižen mödhe lidnan eläjiden lugu oli 94 226 ristitud, vn 2021 — 86 816 ristitud. Kaik 90 231 eläjad oli lidnas vl 2017. Kaikiš suremb lidnan ristitišt oli 110 tuhad eläjid vll 1990−1995.

Ortodoksižen hristanuskondan seičeme pühäpertid oma kaičenus i saudud lidnas: Eläban Eziauguižen Stroican kafedraline päjumalanpert' (1797−1804), koume jumalanpertid i koume časounäd. Niiden ližaks kaks' jumalanpertid ei ole kaičenus.

## Openduz
Lapsiden opendusen aluzkundad oma kaks'kümne viž nimitadud i nomeruidud päivkodid (nomer 5, 7, 8, 10, 11, 15..18, 21, 22, 25, 27, 28, 34, 36, 39, 44..47, 49, 50, 52, 53), viž aluzškolad (nomer 8, 9, 17, 20, 22), kümne keskškolad (nomer 2, 3, 5, 6, 7, 11, 15, 18, 19, 21), kaks' gimnazijad (nomer 1 i 4), licei nomer 1, kadetkorpus, lapsiden tehnižen sädamižen keskuz, norišton äiprofil'ne keskuz, čomamahtoiden škol nomer 1, muzikškol nomer 2, koume sportškolad (sportškol M. F. Močalovan nimed, olimpižen varan sportškol V. I. Stol'nikov-treneran nimed, üks'borcuindoiden *Olimpijec*-sportškol). Sportobjektad oma fizkul'turine *Tekstil'ščik*-sportkompleks, *Del'fin*-sportkompleks (2011), kattud *Vostok Arena*-jäštargundlava (om avaitud vn 2021 lopus). Mägisuksiden baz radab lidnas tal'vaigan.

Kaik nell' kolledžad (pedagogine, politehnine, tehnologine, kirjištoiden) i kaks' tehnikumad (medicinine, saraktehnologijoiden da maižandusen) oma lidnan professionaližen opendusen aluzkundoikš.

## Galerei

Kansk photo for wiki.jpg|Triumfaline bembelüläh vl 2011
Площадь Коростелева в Канске.jpg|Korostelevan torg Eläban Eziauguižen Stroican kafedraliženke päjumalanpertinke tagamal, vn 2015 nägu
Канск. Церковь Андрея Первозванного.JPG|Ph. Ondrii Ezikuctud jumalanpert', vn 2015 nägu
Kansk Krasnopartyzanskaya 71.jpg|Zell'lauk vl 2011 (om letud vll 1909−1912 kut torguindsauvuz)
LAZ-695N in Kansk.JPG|Kanskan kodirandantedištandmuzei (2013, ende «Furor»-sinematograf)
Kansk - K-t-Kosmos.jpg|«Kosmos»-kinoteatr (2010. voz' vai sen aigemba)
Канск жд мост.JPG|Raudtesild Kan-joges päliči vl 2015
LAZ-699R in Kansk.JPG|Kanskan avtobusstancii vl 2013
Канск-Енисейский из окна поезда.jpg|*Kansk-Jeniseiskii*-päraudtestancijan sauvuz vl 2017


## Homaičendad


## Irdkosketused
* Lidnan tobmuden aluzkundoiden oficialine sait (''kansk-adm.gosuslugi.ru'').